Marie Seebach, Joseph Kriehuberin litografia vuodelta 1855.
**Marie Wilhelmina Seebach** (24. helmikuuta 1829 Riika – 3. elokuuta 1897 Sankt Moritz) oli saksalainen näyttelijä ja oopperalaulaja. Erityisen ilmaisuvoimainen hän oli tragediennena, esimerkiksi Lady Macbethin ja Maria Stuartin rooleissa.

Elämä ja ura
------------

Marie Seebach syntyi taiteilijasukuun; hänen vanhempansa olivat näyttelijä Wilhelm Friedrich Seebach (1798–1863) ja Theona Blumauer. Marie Seebachilla oli kolme vuotta nuorempi sisar Wilhelmine, josta myös tuli näyttelijä. Äiti Theona Blumauer kuoli varhain, joten tytärten oli oltava isänsä mukana teatterivierailuilla. Jo lapsena Marie Seebach esiintyi teatterikappaleissa. Vuonna 1850 hän pääsi yhtenä ensimmäisistä opiskelijoista vastaperustettuun Musikkonservatorium zu Kölniin, musiikkikouluun jossa hänen oli määrä kouluttautua oopperalaulajaksi. Kohtalaisesta oopperamenestyksestä huolimatta Seebach päätyi teatteriin. Hän työskenteli menestyksellisesti operettien subrettina Lyypekin, Danzigin ja Kasselin teattereissa. Seebach kiinnitettiin Hampurin Thalia Theateriin, missä hän näytteli lyhyen koeajan jälkeen Gretcheniä Goethen näytelmässä *Faust*. Hampurin kausi päättyi 1854, jonka jälkeen seurasi muutama voitollinen vierasnäytäntö Wienissä. Teatterinjohtaja Franz von Dingelstedt houkutteli Seebachin Müncheniin. Tragediennen taitojensa ansiosta näyttelijätär kutsuttiin vierailulle muun muassa Wienin Burgtheateriin ja Meininger Hoftheateriin. 

Vuonna 1859 Seebach vieraili Hannoverin kaupunginteatterissa ja avioitui sikäläisen oopperalaulaja Albert Niemannin kanssa. Vuonna 1866 pariskunta siirtyi Berliiniin. Avioliitto kesti vain pari vuotta ja päättyi eroon. Seuraavina vuosina Seebach vietti kiertue-elämää; hän matkasi muun muassa Pietariin (1868) ja Amsterdamiin (1869). Saksan–Ranskan sodan jälkeen vuonna 1871 hän teki menestyksekkään Yhdysvaltain kiertueen. Seebach jatkoi esiintymisiään ulkomailla, kunnes vuonna 1886 hän liittyi Berliinin kuninkaalliseen teatteriin. Hän lopetti uransa noin 60-vuotiaana ja muutti Sankt Moritziin Kaakkois-Sveitsiin.

Seebachin poika Oscar teki uraa laulajana, taidemaalarina ja säveltäjänä. Oscar Seebach kuoli vuonna 1893 ollessaan 32-vuotias. Marie Seebach perusti Weimariin asuntolan vähäosaisille näyttämötaiteilijoille ja johti sitä kuolemaansa saakka. Asuntola sijaitsee Tiefurter Alleen varrella. Seebach toimi myös näyttämötaiteiden opettajana. Hänen oppilaitaan oli muun muassa suomalainen näyttelijä Ida Aalberg.

Marie Seebachin hauta.

Merkittäviä rooleja
-------------------

* Gretchen (*Faust I*)
* Klärchen (*Egmont*)
* Ofelia (*Hamlet*)

Kirjallisuutta
--------------

* Lier, Hermann Arthur: Seebach, Marie. In: Allgemeine Deutsche Biographie (ADB). Band 54, Duncker & Humblot, Leipzig 1908, s. 298–301
* Gensichen, Otto Franz: *Aus Marie Seebach's Leben*. Berlin: Duncker 1900
* Schödel, Walther: *Marie Seebach. Das Leben e. grossen Schauspielerin*. Rudolstadt: Greifenverlag 1959
* Meßner, Paul: *Unsterbliches Gretchen. Eine Marie-Seebach-Biographie*. Weimar: Wartburg-Verlag 1995
* Mende, Hans-Jürgen: Lexikon Berliner Grabmäler, Berlin 2006
* Henker, Karl Richard (Hrsg.): Grabmalskunst, I. Sammlung Berliner Friedhöfe, Berlin (Otto Baumgärtel - Verlag für Kunstgewerbe und Architektur) o. J. (um 1904), Tafel I.5 (das Grabmal im Zustand von 1897)

Lähteet ja viitteet
-------------------

* Marie Seebach Saksan kansalliskirjastossa

1. ↑  Merkintä riikalaisen St.-Petri-kirkon kasterekisterissä (Arkistoitu – Internet Archive) (latviaksi: Rīgas sv. Pētera baznīca)
2. 1 2  Ida Aalberg - Näyttelijä jumalan armosta, s. 67
3. 1 2   (Arkistoitu – Internet Archive)
4. ↑

Aiheesta muualla
----------------

* Luise-Berlin
* Runeberg
* Marie-Seebach-Stiftung Weimar (Arkistoitu – Internet Archive)
* Marie-Seebach-Stiftung Weimar (Arkistoitu – Internet Archive)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* RISM

 |

 |